চৈত্রের বৃষ্টি নামতেই শহরে শীতের আমেজ! কতদিন চলবে বৃষ্টি?

কলকাতা: গরমের দাবদাহের মাঝে স্বস্তির বার্তা নিয়ে এল চৈত্রের বৃষ্টি। শনিবার সকাল থেকেই কলকাতা ( Kolkata ), উত্তর ও দক্ষিণ ২৪ পরগণা সহ দক্ষিণবঙ্গের বিভিন্ন জেলায় বৃষ্টির ( Rain ) দেখা মিলেছে। শীতের ( winter ) রেশ মিলিয়ে যাওয়ার পর আচমকাই ঠান্ডা হাওয়া বয়ে চলেছে, যা নিয়ে বেশ খুশি শহরবাসী। আবহাওয়া দফতরের পূর্বাভাস অনুযায়ী, শনি ও রবিবার দিনভর বজ্রবিদ্যুৎ-সহ বৃষ্টি হতে পারে কলকাতা সহ দক্ষিণবঙ্গের বিস্তীর্ণ অঞ্চলে। হালকা থেকে মাঝারি বৃষ্টি চলবে, যার ফলে তাপমাত্রার পারদ অনেকটাই নিচে নেমে যেতে পারে।

বিকেলের দিকেও বৃষ্টির সম্ভাবনা রয়েছে কলকাতা ও আশেপাশের জেলাগুলিতে। সেই সঙ্গে ঘণ্টায় ৩০ থেকে ৪০ কিলোমিটার বেগে দমকা ঝোড়ো হাওয়া বইতে পারে। হাওয়া অফিসের মতে, এই আবহাওয়া আগামী কয়েকদিন বজায় থাকবে। ফলে গ্রীষ্মের প্রখর দাবদাহের আগে স্বস্তির শীতল আমেজ পাচ্ছেন রাজ্যবাসী।

আরও পড়ুন: বাংলায় মদ, তামাক নিষিদ্ধ করার বিষয়ে মত দিলেন সাধারণ মানুষ

তবে এই বৃষ্টির প্রভাব পড়তে পারে শনিবার সন্ধ্যায় কলকাতায় অনুষ্ঠিতব্য আইপিএলের উদ্বোধনী অনুষ্ঠানে। এর পরেই রয়েছে বিরাট কোহলির বেঙ্গালুরু দলের ম্যাচ, যেখানে আবহাওয়ার চোখ রাঙানি থাকতে পারে। ম্যাচের সময় বজ্রবিদ্যুৎ-সহ বৃষ্টির পূর্বাভাস থাকায় ক্রিকেটপ্রেমীদের মধ্যে কিছুটা আশঙ্কা দেখা দিয়েছে।

শুধু দক্ষিণবঙ্গেই নয়, উত্তরবঙ্গেও ব্যাপক বৃষ্টির পূর্বাভাস রয়েছে। দার্জিলিং, জলপাইগুড়ি সহ মোট আটটি জেলায় বজ্রবিদ্যুৎ-সহ বৃষ্টির সম্ভাবনা থাকায় আবহাওয়া দফতর সতর্কতা জারি করেছে। বঙ্গোপসাগর থেকে বিপুল জলীয় বাষ্প ঢুকছে, যা বৃষ্টির পরিমাণ আরও বাড়িয়ে দেবে। সেই সঙ্গে অক্ষরেখার প্রভাবও রয়েছে, যার ফলে উত্তর ও দক্ষিণবঙ্গ জুড়ে ঝড়বৃষ্টির অনুকূল পরিস্থিতি তৈরি হয়েছে।

আবহাওয়া দফতরের তথ্য অনুযায়ী, আগামী ২৪ মার্চ পর্যন্ত এই বৃষ্টিপাত চলবে। ফলে মার্চের শুরুতে যে তীব্র গরম অনুভূত হয়েছিল, তা খানিকটা হলেও কমবে। রাজ্যবাসী আপাতত স্বস্তির নিশ্বাস ফেললেও, বৃষ্টি কতদিন ধরে চলবে এবং তার প্রভাব কেমন হবে, সেটাই এখন দেখার বিষয়।